**APAI ELISMERŐ NYILATKOZAT FELVÉTELE**

**1. Ügyleírás:**

Aki a gyermeket magáénak elismeri, bármelyik anyakönyvvezető előtt tehet apai elismerő nyilatkozatot.

A gyermek családjogi helyzetének rendezése érdekében apai elismerő nyilatkozat felvételére van lehetőség, ha az apai státusz üres, nincs olyan férfi, akit a gyermek apjának kell tekinteni, a bíróságon nincs folyamatban apaság megállapítása iránti per, a gyermek nem reprodukciós eljárásból származik és van olyan férfi, aki a gyermeket magáénak elismeri.

Az apai elismerő nyilatkozatot a fogantatást a szakorvos által kiállításra kerülő igazolás időpontjától a gyermek megszületését követően is bármikor fel lehet venni.

**2. Ügyintézés folyamata**

Az apai elismerő nyilatkozat személyes jognyilatkozat, ezért ennek jegyzőkönyvbe foglalása és aláírása miatt az érintett feleknek SZEMÉLYESEN kell megjelenni a hatáskörrel rendelkező hatóság előtt.

Apai elismerő nyilatkozat felvehető bármelyik anyakönyvvezető előtt vagy az illetékes bíróság-, gyámhatóság-, közjegyző-, illetve konzuli tisztviselő előtt.

**Az apai elismerő nyilatkozat felvétele előtt szükséges bemutatni, leadni az alábbi iratokat, okiratokat:**

– az anya és az apa érvényes személyazonosításra alkalmas okmányát (személyazonosító igazolvány/ vagy útlevél/ vagy vezetői engedély)

– az anya és az apa állampolgárságát igazoló okmányát (személyazonosító igazolvány/vagy útlevél/vagy honosítási okirat)

– az anya és az apa személyi azonosító számát és lakcímét igazoló hatósági igazolványát (lakcímkártya)

– a tolmács személyazonosításra alkalmas okmányát, lakcímkártyáját (amennyiben az ügyintézés során tolmács közreműködésére van szükséges),

– a gyám-, gondnok személyazonosításra alkalmas okmányát, lakcímkártyáját (amennyiben az ügyintézés során gyám- vagy gondnok jelenlétére van szükséges).

– az anya családi állapotának igazolása céljából

– magyar állampolgár anya esetén a hajadon családi állapotot nem kell igazolni,

– elvált családi állapotú anya esetén: a válást is tartalmazó házassági anyakönyvi kivonatot (amennyiben a megszűnt házasság az elektronikus anyakönyvi rendszerben elérhető, nem szükséges a házassági anyakönyvi kivonatot csatolni)

– özvegy családi állapotú anya esetén: az elhalálozott férj halotti anyakönyvi kivonatát / vagy a megszűnt házasságról a férj halálesetének adatait is tartalmazó házassági anyakönyvi kivonatot (amennyiben a haláleset és / vagy a házasság az elektronikus anyakönyvi rendszerben elérhető, nem szükséges a házassági- / halotti anyakönyvi kivonatot csatolni)

– nem magyar állampolgár anya/apa esetében az érintett fél születési anyakönyvi kivonatát

A nem magyar állampolgár anya családi állapotáról az igazolást az állampolgársága szerinti hatóság állítja ki. (Például: az adott külföldi hatóság magyarországi konzulja, az anya külföldi születési helye szerinti anyakönyvvezető, külföldi – az adatok nyilvántartására kijelölt hatóság (pl. anyakönyvvezető, okmányiroda, bíróság, minisztérium stb.), stb.)

az anya nyilatkozatát arról, hogy

– a gyermek reprodukciós / nem reprodukciós eljárásból származik,

– a mai napig más férfi elismerte / nem ismerte el magáénak a gyermeket,

– bírósági eljárás van / nincs folyamatban a gyermek családi jogállásának rendezése miatt

Az anya az apai elismerő nyilatkozatot felvevő hatóság előtt nyilatkozik a fentiekről.

**Születendő gyermek családi jogállásának rendezése esetén: szakorvosi igazolást (szülész- nőgyógyász szakorvos állítja ki)**

A szakorvosi igazolásnak tartalmazni kell: az anya viselt nevét, az anya születési nevét, az anya születési idejét, a magzat fogantatásának vélelmezett időpontját, a gyermek születésének várható időpontját, az igazolást kiállító intézmény nevét, az igazolást kiállító orvos nevét, az igazolást kiállító orvos aláírását, az igazolást kiállító orvos bélyegzőjének lenyomatát, az igazolás kiállításának dátumát.

**Megszületett gyermek családi jogállásának rendezése esetén:**

– a gyermek születési anyakönyvi kivonatát (amennyiben a születés az elektronikus anyakönyvi rendszerben elérhető, nem szükséges a születési anyakönyvi kivonatot csatolni)

– az anya családi állapotának igazolását a gyermek születésének időpontjában (amennyiben változott a gyermek születését követően)

– végleges bírósági végzést az apaság vélelmének megdöntéséről (amennyiben korábban más férfi volt apaként bejegyezve)

A nem magyar nyelven kiállított irat – ha az ügyfajtára vonatkozó jogszabály másként nem rendelkezik – csak hiteles magyar fordítással ellátva fogadható el. Az Európai Unió tagállamaiban kiállított okiratok többnyelvű formanyomtatvány csatolásával – bizonyos esetekben – fordítás nélkül is elfogadhatók. Erről a befogadó hatóság, az okirat bemutatását követően dönt.

A harmadik országok által kiállított okiratok – eltérő rendelkezés hiányában – csak akkor fogadhatók el, ha azt a kiállítás helye szerinti államban felülhitelesítéssel látták el.

A nem magyar állampolgár által tett jognyilatkozatok felvételekor, amennyiben valamelyik fél vagy egyik fél sem beszéli a magyar nyelvet, tolmács közreműködésére van szükség.

**Határidők és díjak:**

Határidő: Az apa a gyermeket a fogantatás kezdetétől, határidő nélkül bármikor, a gyermek nagykorúvá válását követően is magáénak elismerheti.

Díjak: Az eljárás illetékmentes

 **Kapcsolódó jogszabályok**

• 2010. évi I. törvény az anyakönyvi eljárásról

• 429/2017. (XII. 20.) Korm. rendelet az anyakönyvezési feladatok ellátásának részletes szabályairól

• 1993.évi LV. törvény a magyar állampolgárságról

• 1997.évi XXXI. törvény a gyermekek védelméről és a gyámügyi igazgatásról, valamint a végrehajtására kiadott 149/1997.(IX.10.) Korm. rendelet a gyámhatóságokról, valamint a gyermekvédelmi és gyámügyi eljárásról

• 2013. évi V. törvény a Polgári Törvénykönyvről

• 2016. évi CL. törvény az általános közigazgatási rendtartásról